31999R0660
L 083/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 660/1999 НА СЪВЕТА
от 22 март 1999 година
за изменение на Регламент (ЕИО) № 2075/92 и за определяне на премиите и гаранционните прагове за тютюн на листа по група сортове и по държава-членка за реколтите 1999 година, 2000 година и 2001 година
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаването на Европейската общност, и по-специално членове 42 и 43 от него,
като взе предвид Регламент (ЕИО) № 2075/92 на Съвета от 30 юни 1992 г. относно общата организация на пазара на суров тютюн (1), и по-специално член 4, параграф 1, член 8 и член 9, параграф 2 от него,
като взе предвид предложението на Комисията (2),
като взе предвид становището на Европейския парламент (3),
като взе предвид становището на Икономическия и социален комитет (4),
като има предвид, че допълнителна сума се дава на флю кюрд тютюн, лайт еър кюрд тютюн и тъмния въздушно сушен тютюн, отглеждани в Австрия, Белгия, Франция и Германия; като има предвид, че Съветът реши, с Регламент (ЕО) № 1636/98 да повиши тази сума от 50 % на 65 % от разликата от базата за реколта 1992 г.; като има предвид, че това увеличение се изчислява на базата на разликата между отпуснатата премия за тези тютюни за реколта 1998 г. и премията, приложима за реколта 1992 г.; като има предвид, че член 3, параграф 2 от Регламент (ЕИО) № 2075/92 не е в съответствие с тази цел; като има предвид, че поради това член 3, параграф 2 от Регламент (ЕИО) № 2075/92 следва да се измени;
като има предвид, че следва да се определи нивото на премиите като се отчетат целите на Общата селскостопанска политика и по-специално, да се гарантира добър стандарт на живот на заетото със земеделие население; като има предвид, че сумите на премиите следва да отчитат минали и предвидими възможности за пазарни пласменти за различните тютюни при нормални условия на конкуренция; като има предвид, че за да се гарантира поддържането на стабилността на пазара, нивото на премиите следва да се определи за три последователни реколти и да е свързано с гаранционните прагове, установени за трите реколти 1999 г., 2000 г. и 2001 г.;
като има предвид, че член 8, втори параграф и член 9, параграф 2 от Регламент (ЕИО) № 2075/92, предвиждат разпределението на гаранционни прагове за всяка група сортове за три реколти, считано от реколта 1999 г. между държави-членки производители;
като има предвид, че следва да се определи нивото на тези прагове за трите реколти 1999 г., 2000 г. и 2001 г., като се вземат предвид по-специално условията на пазара и социално-икономическите и селскостопанските условия в съответните производствени зони; като има предвид, че това определяне трябва да се направи в подходящо време, за да позволи на производителите да планират своето производство за посочените реколти;
като има предвид, че в резултат на увеличението на допълнителната сума за флю кюрд тютюн, лайт еър кюрд тютюн и тъмния въздушно сушен тютюн, отглеждани в Австрия, Белгия, Франция и Германия, следва да се намалят гаранционните прагове на тези държави-членки, за да се гарантира поддържането на бюджетен неутралитет;
като има предвид, че като се поддържа производствен потенциал и предоставянето на квоти от държавата-членка, трябва да се направи така че квотата за сортове с гарантиран пласмент и с високи пазарни цени, да бъде прогресивно увеличено за сметка на квота за сортове с труден пласмент и с ниски пазарни цени;
като има предвид, че въпросните мерки трябва да се въведат в най-кратки срокове,
ПРИЕ НАСТОЯЩИЯ РЕГЛАМЕНТ:
Член 1
Член 3, параграф 2 от Регламент (ЕИО) № 2075/92 се заменя със следния текст:
„2. Допълнителната сума, въпреки това, се дава за флю кюрд тютюн, лайт еър кюрд тютюн и тъмния въздушно сушен тютюн, отглеждани в Австрия, Белгия, Франция и Германия. Тази сума е равна на 65 % от разликата между премията, приложима за реколта 1998 г. и премията, приложима за 1992 г. за тези тютюни.“
Член 2
За реколти 1999 г., 2000 г. и 2001 г., премийните суми за всяка от групите суров тютюн и допълнителните суми, определени в член 3 от Регламент (ЕИО) № 2075/92, следва да бъдат, както е показано в приложение I към настоящия регламент.
Член 3
За реколти 1999 г., 2000 г. и 2001 г. гаранционните прагове, посочени в членове 8 и 9 от Регламент (ЕИО) № 2075/92 по група сортове и по държава-членка, са определени в приложение II към настоящия регламент.
Член 4
Настоящият регламент влиза в сила в деня след неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 март 1999 година.